C 87/35

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 87/10)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„MINERVOIS“

PDO-FR-A0330-AM01

Dátum oznámenia: 14. 12. 2020

OPIS A DÔVODY SCHVÁLENEJ ZMENY

1. Dátum schválenia vymedzenej pozemkovej oblasti

Cieľom tejto zmeny je doplniť dátum, ku ktorému príslušný vnútroštátny orgán schválil zmenu vymedzenej pozemkovej oblasti v rámci zemepisnej oblasti výroby. Vymedzenie pozemkov spočíva v tom, že sa v rámci zemepisnej oblasti výroby určia pozemky vhodné na výrobu vína s chráneným označením pôvodu.

2. Odrodová skladba

Do zoznamu povolených odrôd viniča na výrobu ružových a bielych vín sa doplnili dve nové odrody Grenache gris G a Viognier. Tieto odrody, ktoré sú už v oblasti výroby zavedené, sa zahŕňajú ako doplnkové odrody s cieľom zosúladiť odrodovú skladbu CHOP „Minervois“ s regionálnym CHOP „Languedoc“.

Grenache gris G sa preto dopĺňa do zoznamu doplnkových odrôd určených na výrobu ružových vín.

Grenache gris G a Viognier blanc B sa dopĺňajú do zoznamu doplnkových odrôd určených na výrobu bielych vín.

3. Pravidlá podielu odrôd pri výrobe

Pre odrody Grenache gris a Viognier sa spresňujú pravidlá podielu odrôd pri výrobe:

— v súvislosti s ružovými vínami sa nasledujúci odsek dopĺňa ako tretí odsek: „– Podiel odrody Grenache gris G predstavuje najviac 20 % odrodovej skladby.“

— v súvislosti s bielymi vínami sa nasledujúci odsek dopĺňa ako tretí odsek: „– Podiel odrody Viognier blanc B predstavuje najviac 10 % odrodovej skladby.“

4. Označovanie

Pri označovaní vín s chráneným označením pôvodu sa môže spresniť názov väčšej zemepisnej jednotky „Languedoc“ prostredníctvom označenia „Grand Vin du Languedoc“.

K názvu CHOP možno tiež doplniť názov menšej doplňujúcej zemepisnej jednotky, pokiaľ ide o miestny názov zapísaný v katastri, a pokiaľ je uvedená v hlásení o úrode.

Miestny názov zapísaný v katastri je vytlačený hneď za názvom CHOP, a to písmom, ktorého výška, šírka ani hrúbka nepresahuje polovicu veľkosti písma názvu CHOP.

5. Povinné vyhlásenia

K predchádzajúcemu vyhláseniu o pozemkoch určených na výrobu výrobku s označením pôvodu musí byť priložený dokument určujúci pozemky vhodné na zavlažovanie.

6. Odkaz na kontrolný orgán

V jednotnom dokumente boli aktualizované odkazy na kontrolný orgán.

Zmenila sa kapitola II bod II špecifikácie CHOP s cieľom spresniť, že kontrolu už nevykonáva inšpekčný orgán, ale kontrolný orgán, ktorý koná v mene orgánu zodpovedného za kontrolu, t. j. INAO – Institut National de l'Origine et de la Qualité (Národný inštitút pre osvedčovanie pôvodu a kvality).

JEDNOTNÝ DOKUMENT

1. Názov výrobku

Minervois

2. Druh zemepisného označenia:

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Analytické vlastnosti vín

Vína sú tiché suché červené, ružové a biele vína.

Červené, ružové a biele vína majú minimálny prirodzený obsah alkoholu 12 obj. %.

Červené vína s prirodzeným obsahom alkoholu do 14 obj. % majú maximálny obsah skvasiteľných cukrov 3 gramy (glukóza + fruktóza).

Červené vína s prirodzeným obsahom alkoholu nad 14 obj. % majú maximálny obsah skvasiteľných cukrov 4 gramy (glukóza + fruktóza).

V prípade červených vín je obsah kyseliny jablčnej najviac 0,4 gramu na liter.

Ružové a biele vína majú maximálny obsah skvasiteľných cukrov 4 gramy (glukóza + fruktóza).

Obsah prchavých kyselín, oxidu siričitého a celková kyslosť zodpovedajú hodnotám stanoveným v predpisoch EÚ.

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %) Minimálna celková kyslosť: Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

Organoleptické vlastnosti vín

Červené vína sú v závislosti od zvyklostí vyrábané z odrodovej skladby, ktorú najmenej zo 60 % tvoria odrody Grenache N, Mourvèdre N a Syrah N. Sfarbenie týchto vín je purpurové s fialovými odleskmi. Vďaka vyváženej chuti a bohatému aromatickému profilu s náznakom červeného ovocia sú vhodné na spotrebu, keď sú mladé.

Vyznačujú sa teplou a silnou chuťou a často sa v nich rozvíjajú korenisté podtóny alebo podtóny sladkého drievka, čo zaručuje dobrý podklad na archiváciu.

Ružové vína majú jemné lososovoružové sfarbenie a aromatickú škálu s náznakmi červeného ovocia. Majú sviežu a zároveň silnú, harmonickú a dlhotrvajúcu chuť.

Biele vína majú jemnú zlatistú farbu so zelenými odleskmi. Vyznačujú sa komplexnou a teplou chuťou s výrazným kvetinový ladením, ktorá v ústach ponúka hravé tóny čerstvého ovocia, ako je broskyňa, mango či marhuľa.

5. Vinárske výrobné postupy

a) Osobitné enologické postupy

Pestovateľský postup

Minimálna hustota výsadby vo viniciach je 4 000 krov na jeden hektár. Vzdialenosť medzi radmi nesmie byť väčšia ako 2,5 metra a vzdialenosť medzi krami v jednom rade nesmie byť menšia ako 0,8 metra.

Rez sa vykonáva pred fenofázou E, t. j. pri troch rozvinutých listoch na prvých dvoch očkách.

— Vykonáva sa krátky rez s najviac 12 očkami na ker. Na každom čapíku sa ponechávajú najviac dve očká.

— Na odrodách Marsanne B, Roussane B a Syrah N sa môže vykonávať jednoduchý Guyotov rez s najviac 10 očkami na ker, pričom na ťažni môže byť najviac šesť očiek a maximálne dva dvojpúčikové zásobné čapíky.

— Možno povoliť zavlažovanie.

Osobitný enologický postup

Pri výrobe ružových vín je zakázané používať enologické aktívne uhlie, či už samostatne alebo v prípravkoch.

Okrem uvedeného ustanovenia musia vína z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

b) Maximálne výnosy

60 hektolitrov na hektár

6. Vymedzená zemepisná oblasť

Zemepisná oblasť

Zber hrozna, vinifikácia a výroba vín sa uskutočňujú na území týchto obcí:

— departement Aude: Aigues-Vives, Argeliers, Argens-Minervois, Azille, Badens, Bagnoles, Bize-Minervois, Blomac, Bouilhonnac, Cabrespine, Castelnau-d’Aude, Caunes-Minervois, Ginestas, Homps, Laure-Minervois, Limousis, Mailhac, Malves-en-Minervois, Marseillette, Mirepeisset, Paraza, Pépieux, Peyriac-Minervois, Pouzols-Minervois, Puichéric, La Redorte, Rieux-Minervois, Roquecourbe-Minervois, Roubia, Rustiques, Saint-Couat-d’Aude, Saint-Frichoux, Saint-Nazaire-d’Aude, Sainte-Valière, Sallèles-Cabardès, Salsigne, Tourouzelle, Trassanel, Trausse, Trèbes, Ventenac-en-Minervois, Villalier, Villarzel-Cabardès, Villegly, Villeneuve-Minervois;

— departement Hérault: Agel, Aigne, Aigues-Vives, Azillanet, Beaufort, Cassagnoles, La Caunette, Cesseras, Félines-Minervois, La Livinière, Minerve, Montouliers, Olonzac, Oupia, Saint-Jean-de-Minervois, Siran.

7. Hlavné muštové odrody

Bourboulenc B – Doucillon blanc

Carignan N

Cinsaut N – Cinsault

Clairette B

Grenache N

Grenache blanc B

Grenache gris G

Lledoner pelut N

Macabeu B – Macabeo

Marsanne B

Muscat à petits grains blancs B – Muscat, Moscato

Piquepoul blanc B

Piquepoul noir N

Rivairenc N – Aspiran noir

Roussanne B

Syrah N – Shiraz

Terret blanc B

Terret noir N

Vermentino B – Rolle

Viognier B

8. Opis súvislostí

Prírodné a ľudské faktory, ktoré sú rozhodujúce pre súvislosť

Zemepisná oblasť sa opiera o horskú oblasť Montagne Noire, ktorá je najjužnejšou časťou pohoria Ceveny, a jej najvyšším bodom je vrch Pic de Nore (1 210 metrov).

Vinohradnícka oblasť je usadená uprostred územia pripomínajúceho rozľahlý amfiteáter, ktorý sa rovnomerne zvažuje zo severu na juh a pri rieke Aude prechádza do miernych svahov. Celá oblasť je orientovaná na juh a lemujú ju dve sústavy kopcov:

— prvá sústava sa nachádza v blízkosti mesta Carcassonne, pozostáva z kopcov orientovaných na sever/juh od obce Salsigne po obec Trèbes, a jej stredom preteká rieka Clamoux;

— druhá sústava viac na východ sa nazýva „serre d'Oupia“ a pretína ju rieka Cesse.

Stred zemepisnej oblasti z niekoľkých stoviek metrov prečnieva cez vysušený rybník Marseillette a plynule prechádza do veľkej plošiny, cez ktorú pretekajú rieky Argent-Double a Ognon, prítoky rieky Aude.

Cesta cez región „Minervois“ nám po prechode kopcami a rovinami ponúka pohľad na vinohradnícku plochu, ktorá harmonicky zapadá do prirodzeného prostredia popretkávaného krovinatou stredomorskou vegetáciou, borovicami a dubmi.

Zemepisná oblasť patrí do synklinály, ktorá sa na severe opiera o masív horskej oblasti Montagne Noire a je naplnená terciérnymi molasovými sedimentmi, ktoré pretínajú pieskovcové svahy a zlepence jazerných vápencov.

Najtypickejšie pôdy sa teda vyvinuli na kamenistých terasách, slieňovcoch, pieskovcoch, alteráciach (degradácii) tvrdých vápencov a na niekoľkých šošovkovitých akumuláciách bridlice vo vysoko položených oblastiach.

Klíma je stredomorského typu a vyznačuje sa prevažne teplým počasím, relatívnym suchom, priemernými ročnými zrážkami 630 milimetrov, priemernou ročnou teplotou nad 14 °C a ročným slnečným svitom viac ako 2 400 hodín.

Vo východnej časti zemepisnej oblasti pôsobia vplyvy Stredozemného mora, ktoré sa v lete prejavujú vlhkými juhovýchodnými brízami a na jar a jeseň slabými zrážkami. Naopak západná časť zemepisnej oblasti je vystavená vplyvom severozápadného vetra (cers), ktorý je často prudký a vo všeobecnosti suchý, no v dôsledku ktorého pri kontakte s horskou oblasťou Montagne Noire vznikajú oceánske zrážky, a to najmä na jeseň a jar.

Táto zemepisná oblasť pokrýva územie 45 obcí v departemente Aude a 16 obcí v departemente Hérault.

Opis ľudských faktorov, ktoré sú rozhodujúce pre súvislosť

Vinohrady sú v regióne „Minervois“ prítomné už od čias Rimanov.

K rozvoju vinohradníckej oblasti a presadeniu monokultúrneho pestovania viniča prispel vodný kanál Canal du Midi otvorený v roku 1680, zlepšenie cestnej siete v 18. storočí a následné vybudovanie železníc.

Tento rozkvet však ohrozovali náhle výskyty epidémií fyloxéry a nadmerná produkcia, čo vyvrcholilo do vinárskej krízy v roku 1907, ktorá si v celom regióne vyžiadala hĺbkovú reorganizáciu.

Na východe zemepisnej oblasti sa nachádza dedina Argeliers, v ktorej v roku 1907 vinohradník Marcellin Albert započal vzburu francúzskych vinohradníkov proti podvodom s vínom a stratovému predaju vína. Toto obdobie závažných nepokojov, ktoré postihli celé južné Francúzsko a časť vinohradníckych oblastí Francúzska, bolo podnetom na prijatie zákona, ktorým sa ustanovilo „označenie pôvodu“.

V roku 1922 vzniklo v regióne Minervois združenie na obranu výrobcov vín. Víno „Minervois“, ktoré bolo v roku 1951 najprv uznávané za víno s označením pôvodu „Víno najvyššej kvality“, bolo dekrétom z 15. februára 1985 uznané za víno s chráneným označením pôvodu po prechode na inú odrodovú skladbu, predovšetkým na modré odrody Grenache N, Syrah N, Mourvèdre N a Cinsuat N, ktoré sú staré ušľachtilé odrody, a na biele odrody Grenache B, Maccabeu B, Roussanne B, Marsanne B, Vermentino B, a po zavedení prísnejších podmienok výroby.

V záujme lepšej správy týchto odrôd sa hospodárske podniky v roku 1996 rozhodli zaviesť osobitný postup, v rámci ktorého sa pozemky určené na zber hrozna musia vymedziť dva roky pred akýmkoľvek uplatnením nároku na CHOP.

V roku 2009 sa chránené označenie pôvodu uplatnilo na 124 000 hl vína pochádzajúceho z 210 súkromných vinárstiev a 25 vinohradníckych družstiev, ktorých produkcia predstavuje 40 % objemu.

Červené vína predstavujú 92 % produkcie a ružové vína 6 % objemu. Červené vína sú v závislosti od zvyklostí vyrábané z odrodovej skladby, ktorú najmenej zo 60 % tvoria odrody Grenache N, Mourvèdre N a Syrah N. Sfarbenie týchto vín je purpurové s fialovými odleskmi. Vďaka vyváženej chuti a bohatému aromatickému profilu s náznakom červeného ovocia sú vhodné na spotrebu, keď sú mladé.

Vyznačujú sa teplou a silnou chuťou a často sa v nich rozvíjajú korenisté podtóny alebo podtóny sladkého drievka, čo zaručuje dobrý podklad na archiváciu.

Ružové vína majú jemné lososovoružové sfarbenie a aromatickú škálu s náznakmi červeného ovocia. Majú sviežu a zároveň silnú, harmonickú a dlhotrvajúcu chuť.

Biele vína majú jemnú zlatistú farbu so zelenými odleskmi. Vyznačujú sa komplexnou a teplou chuťou s výrazným kvetinový ladením, ktorá v ústach ponúka hravé tóny čerstvého ovocia, ako je broskyňa, mango či marhuľa.

Príčinný vzťah

Spojenie stredomorskej klímy a topografie s južnou orientáciou svahov, v ktorej vejú dominantné vetry prinášajúce slabé zrážky, uspôsobuje zemepisnú oblasť na pestovanie originálneho viniča na prevažne ílovito-vápnitých pôdach.

Tieto osobitné podmienky sú vhodné na optimálne dozrievanie hrozna a vinohradníkom umožňujú spojiť odrodu s vinohradníckou lokalitou, čo prispieva k silnému charakteru týchto vín.

Odroda Grenache N, ktorej sa dobre darí na kamenistých terasách a slieňovcoch, sa v ústach prejavuje teplou a okrúhlou chuťou. Syrah N je odroda, ktorá pučí pomerne skoro, čo jej dodáva sladkosť a arómy červeného ovocia. Medzi historické odrody patrí odroda Cinsaut N tradične vyhradená pre ružové víno, ktorá sa používa aj pri sceľovaní červených vín, pričom sa využíva jej charakteristická jemnosť, a odroda Carignan N, ktorá sa vyznačuje plnosťou tela a tanínmi a pri silnej zrelosti má osobitné arómy s nádychom sladkého drievka. V odrode Mourvèdre N cítiť jemné taníny a tóny korenia.

Jacques Puisais opísal súvislosť výrobku s jeho prirodzeným prostredím takto: „Minervois je vzdušné víno a dôležitú úlohu pri najlepších ročníkoch zohráva vietor, predovšetkým počas obdobia pred zberom hrozna, pretože vietor podmieňuje rýchlosť evapotranspirácie. Toto vzdušné víno sa vyznačuje jemnou a bohatou tanínovou chuťou a prvotným rešpektom k ovociu.“

Vinohradníctvo pretkáva históriu oblasti „Minervois“ už dvetisíc rokov.

Chránené označenie pôvodu bolo pomenované po dedine Minerve opradenej mýtickými legendami, ktorá sa vypína na skalnatom výčnelku vápencovej plošiny. Táto bývalá pevnosť sa preslávila svojou výnimočnou lokalitou a odporom proti Simonovi de Montfortovi počas krížovej výpravy proti katarom v roku 1210. V tejto významnej lokalite, ktorá je príznačná pre lokality chráneného označenia pôvodu, je vinohradnícka plocha umiestnená na tvrdých vápencoch a obklopuje ju krajina južného typu s intenzívnym slnečným svitom.

Dodnes tu nájdeme pozostatky Rímskej ríše. Väčšina súčasných domén a zámkov stojí na mieste starobylých rímskych usadlostí (tzv. domus), ako je „Massanier la Mignarde“ v obci Pépieux, ktorú v minulosti vlastnil legionár Maximus, a ktorej víno bolo v súťaži „International wine challenge“ v roku 2005 vyhlásené za jedno z najlepších na svete.

Na západnej hranici zemepisnej oblasti sa nachádza mesto Carcassonne, stredoveká pevnosť zapísaná do svetového zoznamu kultúrneho dedičstva UNESCO, ktorá patrí do kultúrneho a historického dedičstva oblasti „Minervois“. Juhom zemepisnej oblasti sa vinie vodný kanál Canal du Midi, ktorý v 17. storočí zabezpečil hospodársky rozkvet a takisto je zapísaný do svetového kultúrneho dedičstva UNESCO.

Bohatá história a privilegované lokality, ktoré sa spájajú s chráneným označením pôvodu „Minervois“, sú dôkazom o jeho hlbokom spojení s tradíciou pestovania viniča na tomto území.

9. Ďalšie základné podmienky (balenie, označovanie, ďalšie požiadavky)

Označovanie

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

Pri označovaní vín s chráneným označením pôvodu sa môže spresniť názov väčšej zemepisnej jednotky „Languedoc“ prostredníctvom označenia „Grand Vin du Languedoc“.

Písmo používané pri uvádzaní tejto väčšej zemepisnej jednotky nesmie byť vyššie ani širšie ako polovica veľkosti písma tvoriaceho názov chráneného označenia pôvodu.

Pri označovaní vín s chráneným označením pôvodu sa môže spresniť názov menšej zemepisnej jednotky za predpokladu, že:

— ide o miestny názov zapísaný v katastri,

— táto jednotka je uvedená v hlásení o úrode.

Miestny názov zapísaný v katastri je vytlačený hneď za názvom chráneného označenia pôvodu, a to písmom, ktorého výška, šírka ani hrúbka nepresahuje polovicu veľkosti písma názvu chráneného označenia pôvodu.

Právny rámec:

vnútroštátne právne predpisy

Druh ďalšej podmienky:

výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu výrobu vín, pozostáva z územia týchto obcí:

— departement Aude: Barbaira, Berriac, Canet, Capendu, Carcassonne, Castans, Citou, Conques-sur-Orbiel, Douzens, Escales, Floure, Fontiès-d’Aude, Fournes-Cabardès, Labastide-Esparbairenque, Lastours, Lespinassière, Lézignan-Corbières, Marcorignan, Montbrun-des-Corbières, Montirat, Moux, Ouveillan, Pradelles-Cabardès, Raissac, Saint-Marcel-d’Aude, Sallèles-d’Aude, Villanière, Villardonnel, Villedubert, Villemoustaussou;

— departement Hérault: Assignan, Cruzy, Ferrals-les-Montagnes, Villespassans.

Odkaz na špecifikáciu výrobku

http://info.agriculture.gouv.fr/gedei/site/bo-agri/document_administratif-cc1cf391-d666-49f9-81cc-7ca4a90414cd.

(1) Ú. v. EÚ L 9, 11.1.2019, s. 2.